ANC wil vuurwapenwetgewing laat hersienArgieffoto “Die tyd het aangebreek dat ons bestaande vuurwapenbeheermaatreëls hersien met die doel om te probeer keer dat vuurwapens in die verkeerde hande beland,” het Zizi Kodwa, woordvoerder van die ANC, aan joernaliste gesê. “Die ANC versoek die totale verwydering van onwettige vuurwapens uit die samelewing, aangesien daar bewyse is dat dit ‘n bedreiging inhou.” Dit volg nadat Senzo Meyiwa, kaptein en doelwagter van Bafana Bafana en Orlando Pirates, Sondagaand tydens ŉ vermeende rooftog by sy vriendin se huis in Vosloorus doodgeskiet is. Jackson Mthembu, ANC-LP, is vroeër die maand tydens ŉ rooftog in Witbank geskiet en gewond. Kodwa het gesê die ANC is van mening dat daar strenger wetgewing moet wees rakende vuurwapenbeheer ten einde nalatige vuurwapeneienaars te straf. “Ons doen ook ‘n beroep op die regbank om geen genade te toon vir diegene wat in besit is van onwettige vuurwapens nie en diegene wat skuldig is aan nalatigheid,” het Kodwa gesê. “Die maksimum vonnisse moet opgelê word as ‘n afskrikmiddel vir diegene wat in besit is van onwettige wapens en wat dit gebruik om ander mense mee af te maai.” Kodwa het gemeenskappe versoek om die polisie by te staan ten einde die oortreders te identifiseer en te vang.